บริษัทขนเงินเดี้ยง พิษเอทีเอ็มรุ่นใหม่
ธุรกิจขนเงินเตรียมรับมือรายได้ลด หลังธนาคารพาณิชย์หันมาใช้เครื่องเอทีเอ็มที่ฝากถอนในเครื่องเดียว
19 ก.ค. 2555

ธุรกิจขนเงินเตรียมรับมือรายได้ลด หลังธนาคารพาณิชย์หันมาใช้เครื่องเอทีเอ็มที่ฝากถอนในเครื่องเดียว 
นายดำรงค์ แก้วประสิทธิ์ กรรมการผู้จัดการ บริษัท กรุงไทยธุรกิจบริการ กล่าวว่า ในระยะต่อไปแม้ว่าการติดตั้งเครื่องเอทีเอ็มของธนาคารพาณิชย์จะชะลอตัวลง แต่อาจส่งผลให้อัตราการเติบโตในด้านรายได้ของธุรกิจให้บริการรับขนเงินในอีก 4-5 ปี ลดลงตามด้วย เพราะจำนวนเครื่องเอทีเอ็มที่ใช้เบิกถอนเงินเพียงอย่างเดียวจะเริ่มมีจำนวนน้อยลง 
นอกจากนี้ จะมีการติดตั้งเครื่องเอทีเอ็มรุ่นใหม่ที่สามารถฝากเงินสดภายในเครื่องเดียวขึ้นมาทดแทนมากขึ้น โดยขณะนี้เริ่มเห็นสัญญาณบ้างแล้ว
อย่างไรก็ดี ปัจจุบันเครื่องเอทีเอ็มรุ่นใหม่ที่สามารถถอนและฝากเงินได้ในเครื่องเดียวกันยังมีข้อด้อยในเรื่องของราคาที่สูงถึงเครื่องละ 1.2 ล้านบาท ขณะที่เครื่องเอทีเอ็มที่ใช้ถอนเงินเพียงอย่างเดียวราคาอยู่ที่เครื่องละ 3 แสนบาท เมื่อราคาแตกต่างกันสูงมาก ธนาคารพาณิชย์ก็ต้องเลือกทำเลที่ตั้งว่าจุดใดเหมาะสมคุ้มค่ากับค่าเครื่องที่ลงทุน 
นอกจากนี้ เครื่องเอทีเอ็มรุ่นใหม่ที่ถอนและฝากเงินได้ในเครื่องเดียวกัน ก็ยังมีจุดอ่อนในเรื่องการตรวจดูธนบัตรและค่าบำรุงรักษาเครื่องที่แพงกว่า หากลูกค้านำธนบัตรที่ติดแม็ก หรือธนบัตรที่สภาพไม่ดีมาฝากในเครื่อง ก็เสี่ยงทำให้เครื่องเสียได้ง่าย อาจไม่คุ้มกับค่าบำรุงรักษา 
นายดำรงค์ กล่าวว่า บริษัทจะเข้าร่วมประมูลรับขนเงิน และดูแลรักษาเครื่องเอทีเอ็มให้กับธนาคารทหารไทย จากปัจจุบันที่ทำหน้าที่ขนเงินและดูแลรักษาเครื่องเอทีเอ็มให้กับธนาคารออมสิน นอกจากทำหน้าที่ให้กับธนาคารกรุงไทย ซึ่งเป็นบริษัทแม่